“Swart gesig”-studente hoor hul lotDie foto wat op sosiale media versprei is Isaac Mangena, woordvoerder van die Menseregtekommissie (MRK), het gesê daar is na afloop van ‘n bemiddelingsproses besluit dat die twee vrouestudente volgende jaar weer mag terugkeer na hul koshuise. Volgens Mangena het die MRK ŉ dispuut tussen die universiteit en die studente bemiddel nadat daar in Augustus ŉ foto aan die lig gekom het van die twee studente waarin hulle gesigte swart gesmeer is. “Die studente het tydens die bemiddelingsproses hulle ervarings gedeel nadat die foto op Facebook gelaai is. Die studente het verduidelik dat hulle nie bedoel het om leed te veroorsaak deur hulle aksies nie.” Mangena het gesê die studente het onvoorwaardelik om verskoning gevra en dat die universiteit dit aanvaar het. “Die studente het verduidelik dat hulle nou meer bewus daarvan is dat hulle moet in ŉ wyse moet optree wat die diverse sensitiwiteit van ons samelewing erken en het verder onderneem om in die toekoms dit in ag te neem,” het Mangena gesê. “Ons wil opreg om verskoning vra aan diegene wat aanstoot geneem het, kwaad gemaak is, of verneder is deur ons aksies. Ons het nie bedoel om iemand leed aan te doen nie en neem volle verantwoordelikheid vir ons aksies,” het die studente in hul verskoning gesê. Die MRK het ŉ beroep op die publiek gedoen om die verskoning te aanvaar.